संसद में नेताओं के हंसी-ठहाके पर फूटा कुमार विश्वास का गुस्सा, बोले- 200 बच्चों की मौत हो गई है और...  
मुजफ्फरपुर में बच्चों की मौत पर भड़के कुमार विश्वास
ट्वीट कर नेताओं पर साधा निशाना   
रामदास अठावले का वीडियो किया ट्वीट
17वीं लोकसभा का पहला सत्र शुरू हो गया है. इस बीच नव-निर्वाचित सांसदों को शपथ दिलाने की प्रक्रिया जारी है. सदन में हंसी-ठहाके और नारेबाजी भी देखने को मिल रही है. इस बीच डॉ. कुमार विश्नास (Kumar Vishvas) ने नेताओं पर निशाना साधा है. उन्होंने रामदास अठावले का एक वीडियो ट्वीट करते हुए लिखा, 'आज हमारी संसद में 'हवा' के साथ होने पर मिली सफलता के विषय में बहुत ज़रूरी और गंभीर चर्चा हुई! हर दल के नेता इस चर्चा पर बहुत ठहाका लगा-लगाकर ख़ुश हुए'. उन्होंने आगे मुजफ्फरपुर में चमकी बुखार के कहर का जिक्र करते हुए लिखा, '200 बच्चों की मौत और लगातार हो रही मौतों के बीच आइए अपनी-अपनी पार्टी के नेताओं के चिंटू बनकर बचाव के कुतर्क गढ़ें'.  
आज हमारी संसद में “हवा” के साथ होने पर मिली सफलता के विषय में बहुत ज़रूरी और गंभीर चर्चा हुई ! हर दल के नेता इस चर्चा पर बहुत ठहाका लगा-लगाकर ख़ुश हुए  200 बच्चों की हो चुकी और लगातार हो रही मौतों के बीच ! आइए अपनी-अपनी पार्टी के नेताओं के चिंटू बनकर बचाव के कुतर्क गढ़ें pic.twitter.com/wlC5ba1EwD
आपको बता दें कि बिहार के मुजफ्फरपुर (MuZaffarpur) में बच्चों की मौत का सिलसिला अब भी थमता नहीं दिख रहा है. कल भी मुजफ्फरपुर में चमकी बुखार (Encephalitis) से 5 बच्चों की मौत हो गई थी. इसके साथ ही अब इस बुखार से बच्चों की मौत का आंकड़ा 112 तक पहुंच गया है. वहीं पूरे बिहार में ये आंकड़ा 130 हो गया है. इससे पहले भी कुमार विश्नास (Kumar Vishvas) ने मुजफ्फरपुर मामले पर नेताओं पर तीखा हमला बोला था. कुमार विश्वास ने ट्वीट कर लिखा था, ''घर में छोटा बच्चा-बच्ची हो तो उसका चेहरा देखो, फिर उन मां-बाप के चेहरे याद करो जो अपने हंसते-खेलते चराग़ों के शव लेकर लौटे हैं! आख़िर में अपने-अपने नेताओं के चिकनाए चेहरे याद करो और स्वास्थ्य-शिक्षा-सुरक्षा के ज़रूरी मुद्दों से बहस को हटाने हेतु उनके दिए झुनझुने बजाकर सो जाओ.'' इससे पहले भी कुमार विश्वास इस मुद्दे पर ट्वीट कर चुके हैं.